Justitsminister forsvarer tele-overvågning: Logningen er for central til, at vi kan ophæve den

Søren Pape Poulsen afviser at suspendere de danske regler om telelogning, selv om de ifølge en ny EU-dom er klart ulovlige. Logning er et efterforskningsredskab, som vi ikke vil fratage politiet, siger han.

Justitsminister Søren Pape Poulsen (K) afviser indvendinger fra flere af landets førende jurister, som mener, at Danmark straks bør ophæve sin telelogning.

»Vi vil ikke ophæve de gældende regler – og dermed fratage politiet et centralt værktøj til bekæmpelse af grov kriminalitet – før vi har et nyt system på plads,« lyder det i en skriftlig udtalelse fra ministeren.

Den danske logningsbekendtgørelse, der pålægger teleselskaberne at gemme oplysninger om danskernes opkald, sms'er og geografiske position, er i strid med en dom, som EU-domstolen afsagde kort før jul. Dommen fik bl.a. de svenske teleselskaber til straks at suspendere logningen, men det kommer ifølge justitsministeren ikke på tale herhjemme.

Ingeniøren og Version2 har i flere omgange gennem den seneste måned forsøgt at få ministeren i tale, men han stiller ikke op til interview om teleovervågning af danskerne.

Ifølge Søren Pape Poulsen giver EU-dommen 'anledning til at overveje indretningen af de gældende regler om logning'.

Han påpeger, at regeringen i forvejen har en revision af den danske lov om teleovervågning på sit program for første halvår af 2017. Forgænger Søren Pind ønskede at skærpe overvågningen, så teleselskaberne bl.a. fik pligt til at gemme oplysninger om, hvilke master danskernes telefoner er koblet til, uanset om telefonerne bliver brugt eller ej.

Nu nøjes Søren Pape Poulsen med at konstatere, at det nye lovforslag, 'naturligvis vil tage højde for EU-dommen'.

»Det siger sig selv, at Danmark – ligesom de andre EU-lande – hurtigst muligt skal tage stilling til, hvilke konsekvenser dommen bør have for indretningen af de nationale regler om logning,« lyder det fra ministeren, som dog ikke specificerer, hvad 'hurtigst muligt' indebærer.

»Dansk politi skal have de redskaber, der skal til for at sikre vores tryghed og sikkerhed. Logning er et centralt efterforskningsredskab for politiet i kampen mod bl.a. bande- og narkokriminalitet, drabsmænd og terrorister,« fremhæver han i stedet.

Ikke desto mindre har blandt andre professor i medie- og informationsret Søren Sandfeld Jakobsen, Aalborg Universitet, skudt den danske lovgivning helt ned.

»Den totalt bevidstløse, bagudrettede, maskinmæssige masselogning af alle menneskers kommunikation, som hidtil har fundet sted i Danmark, må vi skrotte,« har han sagt til Version2 og opfordret ministeren til straks at sløjfe den nuværende telelogning.

Justitsministeren sendte i øvrigt i første omgang sin udtalelse til Politiken. Det skete, efter at avisen som det eneste danske medie tidligere havde skrevet en artikel om EU-dommen med den vinkel, at dommen fratager politiet et 'afgørende redskab' til at efterforske alvorlige forbrydelser om terror, narko og drab.